Huawei laver egen kort-app med hjælp fra TomTom

Huawei arbejder hårdt på at rive sig fri fra Googles Android-univers. Senest har kineserne indgået en aftale med hollandske TomTom for at gøre sig uafhængig af Google Maps. Aftalen er, ifølge Reuters, indgået for noget tid siden, men er først blevet offentlig kendt nu. Sammen skal de to firmaer skabe en app, der kan erstatte Google Maps på kinesernes telefoner.

TomTom vil fortsat have egne apps til både iOS og Android, men Huawei får adgang til både kort, trafikinformation og ruteplanlægning. Hollænderne har tidligere leveret kortinfo til Apple Maps – og Apple benytter stadig visse af TomToms tjenester i sin app.

Som adskillige andre Andrpid-producenter har Huawei i årevis været afhængig af Google Maps, men Trumps forbud mod salg af amerikansk teknologi til bl.a. Huawei betyder, at det kinesiske firma må undvære Google Services på sine fremtidige telefoner – Mate 30-serien blev i september lanceret uden Google Mobile Services, der tæller både Google Maps og Play Store.

I starten af december kunne kunne Wall Stedet Journal også fortælle, at den nye Huawei Mate 30 Pro ikke indeholder en eneste hardwarekomponent fra USA

Huawei har igennem længere tid også arbejdet på sit eget alternativ til Play Store i form af App Gallery og et helt nyt styresystem i form af Harmony OS. I december fortalte Huawei dog, at Harmony OS næppe bliver klar til telefoner om mindre end et års tid.

Det forventes at Huaweis næste flagskib, P40-serien, vil blive præsenteret ved et event i Partis til marts. Som tingene ser ud nu, bliver det også en telefon uden Google Mobile Services.

Huawei laver egen kort-app med hjælp fra TomTom